Historiese plaashuis in Paarl brand af | Maroela Media
Die plaasopstal in vlamme gehul (Foto: Drakenstein Farm Watch, Facebook)
'n Historiese plaashuis op die Eben-Haëzer-plaas in die Paarl is Donderdag in die vroeë oggendure in vlamme gehul.
Die Drakenstein-plaaswag se brandweerdienste is omstreeks 04:00 ontbied deur 'n sekuriteitswag wat vlamme in die veld gewaar het. Daan van Leeuwen Boomkamp, die plaaswag se bevelvoerder, sê met hulle aankoms op die toneel het die grasdak van die plaasopstal reeds vlam gevat.
Die plaaswag het binne minute 4×4-brandweerwaens en 'n 700 L-bakkie-eenheid laat kom om die brand te blus. Ander nooddienste soos Fidelity Adt, Paarl K9-polisie en die plaaslike brandweer het hulle so gou moontlik na die toneel gehaas.
"Ons het als in ons vermoë gedoen om die vlamme te blus, maar ons kon ongelukkig nie die historiese gebou red nie. Die huis is tot op die grond afgebrand," vertel Van Leeuwen, wat steeds op die toneel is om die brand heeltemal uit te wis.
Van Leeuwen het Donderdagoggend aan Maroela Media vertel hulle moes van die brandweerwaens en waterkanonne van die huis terugtrek weens die erge hitte van die vlamme en sterk winde wat woed.
Die Drakenstein-plaaswag kon daarin slaag om al die inwoners van die plaashuis betyds uit die huis te red. Die nooddienste het geskarrel om die brand te onderdruk en te verhoed dat die brand na die plaasskure versprei. Die diere in die skuur is nie deur die brand geraak nie.
Van Leeuwen vertel hulle het probeer om te keer dat die brand verder na die omliggende plase, soos die aangrensende Ashia Cheetah-plaas, versprei.
"Ons wil ons innige meegevoel betuig met die eienaars wat hul kosbare familieplaas verloor het."
Die Eben-Haëzer-plaas behoort aan die Breugem-familie, wat hulle in 1976 vanuit Nederland in die Drakensteinvallei in die Paarl kom vestig het. Die plaasopstal dateer uit 1837.
Eff se handewerk.
Paarl K9 eenheid —— hondeenheid???
Ja, Lolla, die K9 Eenheid – en jy wou sê?????
Nee! Een vurhoutjie… en daar gaan die dak!! Mens kan maar alles toe skryf aan poletiek!! Want dit is waaroor die hele spul draai! Die nag is ook nie so warm dat die dak sommer vanself aan die brand sal kan raak nie!! Word wakker my maat…en wees bedag wat rondom jou aangaan!! En moenie met jou broek om jou knie gevang word nie!! Wees versigtig!!!